Bly veilig tydens beurtkrag | Netwerk24
Deur Francois Williams 16 Desember 2019 10:50
Veiligheidsmaatskappye waarsku mense moet hul alarmstelsels en batterye gereeld nasien sodat dit steeds werk wanneer beurtkrag toeslaan. Foto: iStock
William Verschoor, hoofbestuurder van die alarmmonitor- en buurtveiligheidsmaatskappy District Group, waarsku wel dat mense waaksamer gedurende beurtkrag moet wees.
Sy veiligheidswenke sluit in om nie in die donker te sit nie, maar toe te sien dat daar die een of ander vorm van lig is as daar beurtkrag is.
Mense moet sorg dat hul alarmstelsels versien word en dat die batterye in 'n goeie toestand is omdat kragonderbrekings weens beurtkrag sy tol op die batterye eis.
Dit is baie belangrik dat vals alarmseine tydens beurtkrag by jou veiligheidsmaatskappy gekanselleer word, want die toevloei van seine is groot. Dit veroorsaak stadiger reaksietye wat 'n invloed kan hê op kliënte wat regtig in die moeilikheid is en dringend hulp benodig, sê Verschoor.
Wahl Bartmann, uitvoerende hoof van die Fidelity Services Group, sê ook alarmstelsels moet gereeld versien word. "Moenie wag vir 'n noodgeval en dan besef jy het 'n tegniese probleem nie."
Wahl Bartmann, uitvoerende hoof van Fidelity.
Bartmann wys ook op die belangrikheid van batterye se toestand. Batterye het 'n beperkte leeftyd en die soort batterye wat in tipiese huishoudelike alarmstelsels gebruik word, hou enigiets tussen drie en vyf jaar. Die beurtkrag en gedurige kragonderbrekings is egter sleg vir die battery, so dit moet ook getoets word.
Bartmann waarsku beurtkrag kan vertragings veroorsaak in die tyd wat dit neem vir 'n alarmsein om by die beheerkamer uit te kom.
Mense moet seker maak hulle het bykomende veiligheidsmaatreëls soos diefwering en veiligheidshekke om toegang tot die eiendom te verhoed.
Fidelity ADT het ook nie 'n toename in misdaadvlakke tydens die onlangse beurtkrag gesien nie. Misdaad is grootliks seisoenaal, sê Bartmann.
Hy sê beurtkrag raak ook die veiligheidsmaatskappy se vermoë, soos die mobiele en ander kommunikasiestelsels en nasporingstoestelle.
Beurtkrag raak verkeersligte en die gevolglike verkeersknope kan beteken reaksiespanne word vertraag wanneer hulle op 'n alarm reageer.
Volgens Bartmann het veiligheidsmaatskappye wel gebeurlikheidsplanne in plek soos rugsteun-kragopwekkers en onderbrekinglose kragtoevoerstelsels wat ononderbroke kraglewering verseker.
Wenke vir veiligheid tydens beurtkrag
1. Gaan die alarmstelsel se battery gereeld na;
2. Toets alarms om te kyk of dit tydens voortdurende kragonderbrekings steeds werk;
3. Versien brandalarm- en brandbeheerstelsels;
4. Die gebruik van gas en kerse verhoog die gevaar van brande tydens beurtkrag, so maak seker dat daar 'n brandblusser in die huis is;
5. Bly waaksaam tydens beurtkrag, wees op die uitkyk vir enige verdagte optrede en laat weet dadelik jou veiligheidsmaatskappy of die polisie; en